**ΛΟΥΙΣ ΣΕΠΟΥΛΒΕΔΑ: ΤΟ ΜΑΥΡΟ ΚΥΜΑ**

**Ο συγγραφέας**: Ο Λουίς Σεπούλβεδα γεννήθηκε το 1949 στο Οβάλ της Χιλής. Από τα φοιτητικά του χρόνια έλαβε μέρος σε φοιτητικές και συνδικαλιστικές κινητοποιήσεις κατά του δικτατορικού καθεστώτος της χώρας του με συνέπεια να φυλακιστεί. Ταξίδεψε σε πολλά μέρη και συνδέθηκε με την οικολογική οργάνωση Greenpeace και γενικά ενδιαφέρθηκε για τον κόσμο και τα προβλήματα του σύγχρονου ανθρώπου. Ασχολήθηκε με τη δημοσιογραφία, την ποίηση, την πεζογραφία, το θέατρο και δημιούργησε ομάδες στο Περού, στο Εκουαδόρ και στην Κολομβία. Έργα του μεταφρασμένα στα ελληνικά είναι: *«Ο κόσμος του τέλους», «Το ημερολόγιο ενός ευαίσθητου Killer», «Hot line», «Αν δεν έχεις πού να κλάψεις», «Η ιστορία του γάτου που έμαθε σ’ ένα γλάρο να πετά», «Ένας γέρος που διάβαζε ιστορίες αγάπης»* κλπ. Κατόρθωσε να αποσπάσει πολλά λογοτεχνικά βραβεία, ενώ στάθηκε ένας συγγραφέας που αγαπήθηκε ιδιαίτερα και από το ελληνικό κοινό. Σε νοσοκομείο της Ισπανίας, όπου νοσηλευόταν από τον Φεβρουάριο του 2020, έχασε τη μάχη με την ασθένεια Covid-19 στις 16 Απριλίου του 2020.

**Το κείμενο**: Το κείμενο είναι απόσπασμα του μυθιστορήματος ***Η ιστορία του γάτου που έμαθε σ’ ένα γλάρο να πετάει***. Μεταξύ άλλων εξετάζει και το μεγάλο πρόβλημα της ρύπανσης των θαλασσών. Στο έργο αυτό που εκτυλίσσεται στο λιμάνι του Αμβούργου, ο γάτος Ζορμπάς, «που ήταν μαύρος, πελώριος και χοντρός», υπόσχεται σε μια ετοιμοθάνατη από τη μόλυνση γλαροπούλα να κλωσήσει αυτός το αυγό της, να μεγαλώσει το γλαρόπουλο που θα γεννηθεί και να το μάθει να πετάει. Το έργο γνώρισε και γνωρίζει τεράστια επιτυχία σε όλο τον κόσμο, ενώ στη Γαλλία γυρίστηκε και σε ταινία κινούμενων σχεδίων. Στο δικό μας απόσπασμα παρακολουθούμε τον τρόπο με τον οποίο μολύνεται θανάσιμα η Κενγκά, η μάνα-γλάρος.

**Μια μικρή εισαγωγή στο απόσπασμα**: Στη Βόρεια θάλασσα, η Κενγκά που καμάρωνε για τις ασημένιες φτερούγες της πετούσε ψηλά, πάνω από τις εκβολές του Έλβα και χάζευε τα πλοία με τις διάφορες σημαίες τους μαζί με μια μεγάλη παρέα γλάρων. Όλοι μαζί πήγαιναν σ’ ένα συνέδριο γλάρων. Κι όταν έβλεπε καμιά ρέγκα κάτω βουτούσε και την έπιανε. Η Κενγκά ήταν ευτυχισμένη γιατί είχε γεμάτη την κοιλιά της αβγά και μόλις έφτανε στον προορισμό της θα γεννούσε και θα έβγαζε τα γλαροπουλάκια. Όταν βούτηξε να αρπάξει την τέταρτη ρέγκα, δεν άκουσε το κρώξιμο του συναγερμού κι όταν έβγαλε το κεφάλι της κατάλαβε τι είχε συμβεί. Είχε πέσει σε θανάσιμη πετρελαιοκηλίδα.

**ΧΩΡΙΣΜΟΣ ΣΕ ΕΝΟΤΗΤΕΣ ΚΑΙ ΝΟΗΜΑΤΙΚΗ ΠΡΟΣΕΓΓΙΣΗ**

**1Η ΕΝΟΤΗΤΑ: Η Κενγκά... να πεθάνει από την πείνα.**

**Τίτλος: Η απελπιστική κατάσταση της Κενγκά στην πετρελαιοκηλίδα**

Όλοι οι άλλοι γλάροι είχαν φύγει ακολουθώντας έναν νόμο απαράβατο για τη σωτηρία τους. Σ’ αυτό το σημείο αρχίζει η απεγνωσμένη προσπάθεια της Κενγκά να πετάξει μακριά. Είναι η προσπάθεια όχι απλά ενός γλάρου, αλλά η προσπάθεια κάθε όντος, ανθρώπινου ή μη για επιβίωση. Αλλά πώς να επιβιώσει κάποιος όταν το ανθρώπινο χέρι κατάφερε να προσβάλλει τη φύση; Το ανθρώπινο είδος αντί να προφυλάσσει, καταστρέφει, αντί να δίνει, παίρνει και αντί να αγωνίζεται, παραδίδει το οξυγόνο του πλανήτη στις στάχτες της λαίλαπας. Γι’ αυτό πίσω από τα μεγάλα πλοία, για τα οποία μιλά η Κενγκά κρύβεται το κέρδος των ισχυρών της γης και πίσω από τα μικρά η αδυναμία των μικρών να υπερασπιστούν τα δίκαιά τους. Τα παραπάνω γίνονται αισθητά και από τον τίτλο του αποσπάσματος «το μαύρο κύμα», που εκπροσωπεί την κατάρα των θαλασσών, τη μαύρη μάστιγα, το πετρέλαιο που ουσιαστικά φράζει τους πόρους του σώματος του πουλιού που πεθαίνει, ασφυκτιώντας, καθώς το τελευταίο εισχωρεί στη σάρκα του, κολλά στα φτερά του, με αποτέλεσμα να μην μπορεί να πετάξει, ώστε να οδηγείται σταθερά στο θάνατο.

**2η ενότητα: Μπροστά στην εφιαλτική προοπτική... καθαρότερη**

**Τίτλος: Οι προσπάθειες της Κενγκά και η αναπτέρωση των ελπίδων της**

Η Κενγκά αποφασίζει να αγωνιστεί. Θυμάται ακόμη και την ιστορία του Ίκαρου, που πέταξε ψηλά, κοντά στον ήλιο και τα κέρινα φτερά του έλιωσαν, με αποτέλεσμα να πνιγεί στη θάλασσα. Η σκέψη αυτή είναι μια ύστατη προσπάθεια της γλαροπούλας να βρει μια απεγνωσμένη λύση, για να μην χάσει τη ζωή της, για να μην χάσει τα μικρά της. «Μπορεί και να’ χω ελπίδα να βγω από ‘ δω… αν πετάξω ψηλά, πολύ ψηλά, ο ήλιος να λιώσει την κατάρα που ‘ χει κολλήσει στα φτερά μου». Κάθε προσπάθεια της Κενγκά να πετάξει και πάλι, αποτελεί την ελπίδα που φωλιάζει στην ψυχή του κάθε ανθρώπου για να υψωθεί, για να παλέψει, για να χαράξει ένα καινούριο μονοπάτι στη ζωή του.

**3η ενότητα: Με την Πέμπτη προσπάθεια... κουνήσει**

**Τίτλος: Η Κενγκά καταφέρνει να πετάξει**

Με την Πέμπτη προσπάθεια η Κενγκά τα καταφέρνει και πετά ψηλά στον ουρανό. Όμως το βάρος του πετρελαίου είναι ασήκωτο και την κουράζει αφόρητα. Το παχύ στρώμα του είναι πιο δυνατό από τις ακτίνες του ήλιου και το φτερούγισμα την εξαντλεί. Αλλά ενώ ένιωθε τις δυνάμεις της να την εγκαταλείπουν, αντικρίζει τη στεριά και τη γνώριμη εικόνα του Αγίου Μιχαήλ. Άρχισε να χάνει ύψος μην μπορώντας πλέον να κουνήσει τις φτερούγες της.

**ΣΧΟΛΙΑΣΜΟΣ ΤΟΥ ΚΕΙΜΕΝΟΥ**

**Το θέμα του έργου**: Η ρύπανση των θαλασσών, η καταστροφή και η εξαφάνιση ειδών του θαλάσσιου κόσμου.

**Ο τίτλος**: Αναφέρεται στην πετρελαιοκηλίδα η οποία αποκαλείται , εκτός από «μαύρο κύμα» , «κατάρα των θαλασσών, παχύρρευστη κηλίδα, μαύρη μάστιγα, μαύρη κηλίδα, ουσία παχύρρευστη, κατάρα, καταραμένο πετρέλαιο». Με αυτούς τους χαρακτηρισμούς ο συγγραφέας στοχεύει στην αφύπνιση της οικολογικής συνείδησης και ευαισθητοποίησης του αναγνώστη, προκειμένου να υπάρξει μία συλλογική δράση για την προστασία του περιβάλλοντος.

**Τα συναισθήματα και το ήθος της Κενγκά**: Η γλαροπούλα βιώνει μια σειρά από συναισθήματα, όπως πανικό, οργή, απελπισία, απογοήτευση, αισιοδοξία και ελπίδα. Παρά την κατάστασή της προσπαθεί να μείνει αντικειμενική και αμερόληπτη απέναντι στους ανθρώπους που την καταδίκασαν και κατανοεί τη στάση των άλλων γλάρων που την εγκατέλειψαν. Δείχνει αγωνιστική διάθεση και πείσμα, που ενισχύεται από το ένστικτο της μητρότητας.

**Το μήνυμα του κειμένου:**Είναι η διατάραξη της φυσικής ισορροπίας του πλανήτη από τον άνθρωπο και ο αντίκτυπος στο ζωικό βασίλειο. Η ιδέα στηρίζεται στην αντίθεση φύση – άνθρωπος. Ο συγγραφέας πετυχαίνει να τονίσει τον κίνδυνο που εγκυμονεί για την εξαφάνιση πουλιών και ψαριών από τη ρύπανση των θαλασσών, των ποταμών και γενικώς από την αρνητική επέμβαση του ανθρώπου πάνω στο φυσικό περιβάλλον. Στόχος είναι η ευαισθητοποίηση όλων μας.

**Αφηγηματικές τεχνικές – Εκφραστικά μέσα – Γλώσσα - Ύφος**

* **Αφηγητής**: Ακούγεται κυρίως η φωνή του αφηγητή και της Κενγκά. Μέσα από τις σκέψεις της ακούγονται η γριά συντρόφισσα και οι ακτοφύλακες. Η  αφήγηση γίνεται σε γ’ πρόσωπο. Ο αφηγητής  δε συμμετέχει στην ιστορία, είναι δηλαδή **ετεροδιηγητικός**. Παρουσιάζεται ως παντογνώστης, γνωρίζει όλα όσα συμβαίνουν, ακόμα και τις κρυφές σκέψεις και τα συναισθήματα της ηρωίδας του. Έχουμε όμως και την πρωτοπρόσωπη αφήγηση της Κενγκά και έτσι το κείμενο ζωντανεύει μέσα  από την εναλλαγή των αφηγητών. Στο κείμενο συναντάμε **περιγραφή** και **μονολόγο** ως αφηγηματικούς τρόπους. Εντοπίζουμε εκφραστικά μέσα όπως **παρομοιώσεις**, **μεταφορές,** πολλές **εικόνες** και **επίθετα**. Γενικότερα, η αφήγηση είναι χρονολογική με εξαίρεση δύο αναδρομές στο παρελθόν. Στην πρώτη η Κενγκά θυμάται την αιτία του «κακού», τα πετρελαιοφόρα που ξέπλεναν τις δεξαμενές τους και προκάλεσαν την πετρελαιοκηλίδα, το «μαύρο κύμα». Στη δεύτερη σκέφτεται την ιστορία του ‘Ικαρου, που της είχε διηγηθεί μία γριά συντρόφισσά της. Πιο συγκεκριμένα, εντοπίζουμε την τεχνική του εγκιβωτισμού. Ο συγγραφέας δηλαδή παρεμβάλει μέσα στην ιστορία του μια άλλη ιστορία. Συγκεκριμένα, στο απόσπασμά μας, ενώ παρακολουθούμε την προσπάθεια της Κενγκά να ξεφύγει, εγκιβωτίζεται η ιστορία του Ίκαρου, που υποτίθεται ότι της τη διηγήθηκε μια γριά συντρόφισσά της. Η ιστορία αυτή δίνει στην Κενγκά ελπίδες για επιβίωση. Στην περίπτωση του Ίκαρου ο ήλιος έλιωσε το κερί από τα φτερά του με αποτέλεσμα να πέσει και να σκοτωθεί. Η Κενγκά τώρα πιστεύει ότι στη δική της περίπτωση ο ήλιος θα λειτουργούσε ευεργετικά, καθώς θα μπορούσε  να λιώσει την ουσία που είχε κολλήσει στα φτερά της και να σωθεί.
* **Η Εμψύχωση - ανιμισμός**: Ο  συγγραφέας παρουσιάζει την ηρωίδα του, την Κενγκά, να έχει ανθρώπινες ιδιότητες. Η τεχνική αυτή, που xρησιμοποιείται συxνά και στα παραμύθια με ζώα, λέγεται ανιμισμός. ‘Eτσι, στο κείμενό μας παρακολουθούμε την Κενγκά να έxει ανθρώπινα συναισθήματα: απελπίζεται και υποφέρει για το κακό που τη βρήκε, αισθάνεται μίσος για όσους την έφεραν σε αυτή τη θέση, αρχίζει να ελπίζει και αγωνίζεται με όλες της τις δυνάμεις να σωθεί. Ακόμα, παρουσιάζεται να μιλά, να επικοινωνεί με τους άλλους γλάρους, να σκέφτεται, να καταστρώνει σχέδια για να σωθεί. Πρόκειται για μία τεχνική που χρησιμοποιείται στην παιδική λογοτεχνία (παραμύθια). Ο συγγραφέας με τον ανιμισμό, επιδιώκει να ταυτίσει τους αναγνώστες του με την Κενγκά, να τους κάνει να έρθουν στη θέση της, να νιώσουν την αγωνία, την απελπισία της και να κατανοήσουν έτσι την αδικία που διαπράττουν οι άνθρωποι απέναντι στα ζώα, θεωρώντας ότι είναι οι κυρίαρχοι του πλανήτη και οι μοναδικοί που έχουν δικαίωμα στη ζωή. Μ’ αυτό τον τρόπο στέλνει τα οικολογικά του μηνύματα και ευαισθητοποιεί τους αναγνώστες του στα προβλήματα που αντιμετωπίζει ο πλανήτης μας.
* **Μεταφορές**: "το κύμα ήταν πιο γρήγορο", "η κατάρα των θαλασσών την είχε τυφλώσει". "Με όλους τους μυς της πιασμένους", "ο ήλιος να λιώσει την κατάρα", "δεν την είχαν πάρει τα χρόνια", "και οι μύες της σήκωναν εύκολα το ζόρι".
* **Προσωποποίηση**: "ο ήλιος δεν της έκανε το χατίρι"
* **Παρομοίωση**: "σαν κουκκίδες σε γαλάζιο ύφασμα."
* **Γλώσσα**: Είναι απλή και κατανοητή.
* **Ύφος**: Είναι ζωντανό και φυσικό, παραστατικό και διδακτικό.